
Az akut iszkémiás stroke betegek intravénás trombolízis kezelésének prognózisát befolyásoló hemosztázis genetikai tényezők

Bevezetés. Az akut iszkémiás stroke (AIS) intravénás trombolízis kezelés célja a
keringésből kizárt agyterület vérellátásának gyors helyreállítása rekombináns szöveti
plazminogén aktivátor (i.v. rt-PA) révén. A kezelés az esetek mintegy felében nem hatásos,
továbbá a betegek egy részében potenciálisan fatális hemorrhagiás transzformáció (HT)
alakulhat ki, melynek genetikai rizikótényezői nem ismertek.
Célkitűzés. Egypontos nukleotid-polimorfizmusok (SNP) azonosítása a hemosztázis
természetes inhibitorainak génjeiben, melyek befolyásolhatják a trombolízis kimenetelét.
Betegek és módszerek. Prospektív, obszervációs eset-kontroll tanulmányunkban i.v. rt-PAval kezelt AIS betegek DNS mintáit vizsgáltuk. A DE Neurológia Klinikával
kollaborációban létrehozott biobankunkban (2011-2020) tárolt mintákból a protein C,
protein S, endotheliális protein C receptor és antitrombin génjeiben (PROC, PROS1,
PROCR, SERPINC1) 12 gyakori polimorfizmust vizsgáltunk (PROC: IVS1-1641 G>A,
IVS-1654 C>T, IVS1-1476 A>T, IVS7+111 G>T, 3’UTR C>T; PROCR: p.Ser219Gly,
5’UTR C>T, 5’UTR G>A; SERPINC1: IVS+141 G>A, p.Ala384Pro; PROS1: IVS11+54
T>C, p.Ser501Ala Herleen) primer extenzió és fragmentanalízis elvén működő SNaPshot
Multiplex módszerrel. A HT jelenlétének megítélése a lízist követő másnapi (~24h) kontroll
CT felvételek alapján történt. A 7. napi NIHSS ≥4 ponttal való csökkenését kedvező
rövidtávú kimenetelnek tekintettük.
Eredmények. Összesen 112 trombolízissel kezelt AIS beteg DNS mintáját vizsgáltuk: 22
HT-t szenvedett beteghez kontrollként 42 kedvező ill. 48 kedvezőtlen/stagnáló kimenetelű
beteget választottunk, a kontrollokat kor, nem és felvételkori NIHSS szerint illesztve. A
vizsgált SNP-k közül kizárólag a PROC IVS1-1641 G>A allélfrekvenciája tért el a
csoportokban. A PROC IVS1-1641 G>A variáns allél szignifikánsan gyakoribb volt a HT
betegekben, a HT kialakulásának esélyét heterozigóta formában 4,7-szeresre, homozigóta
formában 6-szorosra emelve a vad típushoz képest (p=0,0289). A PROC IVS1-1476 A>T,
PROS1 IVS11+54 T>C és SEPRINC1 IVS1+141G>A SNP-k variáns alléljai
szignifikánsan gyakrabban fordultak elő a teljes kohorszban a referens európai
populációhoz képest.
Konklúzió. Eredményeink alapján a PROC IVS1-1641 G>A polimorfizmus
összefüggésben állhat a trombolízist követő HT kialakulásával. A PROC IVS1-1476A>T,
PROS1 IVS11+54T>C és SEPRINC1 IVS1+141G>A SNP-k gyakoribb előfordulása az
általunk vizsgált kohorszban felveti e polimorfizmusok szerepét az AIS kialakulásában.



